KIRJALLINEN KYSYMYS E-0646/01 esittäjä(t): John Cushnahan (PPE-DE) komissiolle. Komission osallistuminen keskusteluihin täysistunnoissa.



Virallinen lehti nro 318 E , 13/11/2001 s. 0094 - 0095



KIRJALLINEN KYSYMYS E-0646/01 esittäjä(t): John Cushnahan (PPE-DE) komissiolle (6. maaliskuuta 2001) Aihe: Komission osallistuminen keskusteluihin täysistunnoissa Puitesopimus velvoittaa komission jäseniä osallistumaan heidän omaa alaansa koskeviin keskusteluihin täysistunnoissa. Ymmärtääkseni tästä yleissäännöstä on vain harvoja poikkeuksia. Voiko komissio kertoa, montako täysistuntokeskustelua liittyi kunkin komission jäsenen vastuualueeseen vuonna 2000? Kuinka moneen omaa alaansa koskevaan keskusteluun kukin komission jäsen osallistui? Romano Prodin komission puolesta antama vastaus (4. toukokuuta 2001) Liitteenä olevassa taulukossa esitetään arvoisan parlamentinjäsenen esittämän pyynnön mukaisesti, kuinka monta täysistuntokeskustelua liittyi kunkin komission jäsenen vastuualueeseen vuonna 2000 ja kuinka moneen omaa alaansa koskevaan keskusteluun kukin komission jäsen osallistui. On syytä huomata, että eri aiheita tai useita eri mietintöjä käsittelevät yhteiset keskustelut on laskettu yhdeksi täysistuntokeskusteluksi. Komission jäsenten osallistumista kiireellisistä aiheista käytyihin keskusteluihin ja kyselytunnille ei ole sisällytetty laskelmaan. Tämä koskee myös tapauksia, joissa komission jäsenet ovat osallistuneet keskusteluun toisen komission jäsenen puolesta. Annoin komission virkaanasettamiskeskustelun yhteydessä 15. syyskuuta 1999 parlamentille vakaan sitoumuksen, että kukin komission jäsen pääsääntöisesti osallistuu vastuualueeseensa kuuluviin täysistuntokeskusteluihin. Tämä poliittinen sitoumus kodifioitiin myöhemmin 5. heinäkuuta 2000 hyväksytyn puitesopimuksen 19, 20 ja 21 kohdassa. Tässä yhteydessä sovittiin siitä, että komissio varmistaa, että asiasta vastaava komission jäsen on pääsääntöisesti paikalla täysistunnoissa tarkasteltaessa hänen vastuualueeseensa kuuluvia esityslistan kohtia aina, kun Euroopan parlamentti sitä pyytää (19 kohta). Komission jäsenten läsnäolon takaamiseksi Euroopan parlamentti sitoutuu tekemään parhaansa, jotta lopullista esityslistaluonnosta noudatetaan (20 kohta). Jos Euroopan parlamentti tekee muutoksia esityslistaluonnokseen sen jälkeen, kun puheenjohtajakokous on päättänyt istuntojakson lopullisesta esityslistaluonnoksesta, tai silloin, kun se siirtää kohtien käsittelyjärjestystä istuntojakson esityslistan sisällä, komissio tekee parhaansa, jotta asiasta vastaava komission jäsen on paikalla (21 kohta). Yleiseksi osallistumisasteeksi laskettu 86 prosenttia kuvaa komission päättäväisyyttä noudattaa tätä sitoumusta. Kuten arvoisa parlamentinjäsen toteaa, puitesopimuksessa sallitaan kuitenkin joitakin poikkeuksia, joiden avulla komission jäsenten aikatauluihin kohdistuvia ristiriitaisia paineita voidaan lievittää. Komissio muistuttaa myös siitä, että puitesopimuksen 19 kohdan mukaista osallistumista täysistuntokeskusteluihin kuvaava luku antaa epätäydellisen kuvan komission jäsenten yleisestä läsnäolosta sekä heidän ja parlamentin välisistä suhteista. Täydellisen kuvan saamiseksi on otettava huomioon myös komission jäsenten osallistuminen valiokuntien kokouksiin sekä tapaamiset parlamentin valtuuskuntien, poliittisten ryhmien, epävirallisten ryhmien ym. kanssa. >TAULUKON PAIKKA> Perustuu Strasbourgissa maanantaista torstaihin pidettäviin täysistuntoihin sekä Brysselin täysistuntoihin. Lukuihin eivät sisälly täysistuntokeskustelut, jotka kuuluvat yksinomaan komission puheenjohtajan Romano Prodin vastuualueeseen. Niihin ei ole myöskään laskettu mukaan kiireellisiä asioita koskevia keskusteluja, äänestyksiä eikä täysistunnoissa tehdyistä päätöksistä annettuja komission lausumia.